《祝英台近 病起偶成，用竹垞集中韵》
清代·张玉珍

雁书沈，芳信远。丽句写纨扇。小极无聊，睡也几曾倦。

纵有鸿雪行踪，絮泥心事，都付与、旧时莺燕。

蜡灯泫。早又院落黄昏，萤火两三点。曲录阑干，不语苦凭遍。

倩携绿绮轻弹，一天离恨，任香影、回风低捲。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。